PROTIMONOPOLNÝ ÚRAD SLOVENSKEJ REPUBLIKY

  ROZHODNUTIE

Číslo: 	2005/KV/R/2/105	                   Bratislava  14. 10. 2005	

Rada Protimonopolného úradu Slovenskej republiky v  Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, na základe rozkladu podaného Magistrátom hlavného mesta Slovenskej republiky Bratislava, Primaciálne nám. 1, P.O. Box 192, 814 99 Bratislava 1, rozhodla tak, že   

 Podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov rozhodnutie Protimonopolného úradu Slovenskej republiky, odboru dohôd obmedzujúcich súťaž č. 2005/KV/1/1/078 zo dňa 15. júla 2005   z r u š u j e. 

Odôvodnenie :

	Protimonopolný úrad Slovenskej republiky (ďalej aj len „úrad“), odbor  dohôd obmedzujúcich súťaž vydal dňa 15. júla 2005 rozhodnutie č. 2005/KV/1/1/078, ktorým rozhodol , že 

1) Podľa § 22 ods. 1 písm. c)  zákona č. 136/2001 Z. z. o ochrane hospodárskej 
súťaže a o zmene a doplnení zákona Slovenskej národnej rady č. 347/1990 Zb. o 
organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov konanie Magistrátu hlavného mesta Slovenskej republiky Bratislava, so sídlom Primaciálne nám. 1, 814 99 Bratislava 1 v období od 01.05.2004 do 14.04.2005 pri výkone samosprávy vyplývajúce:

a) zo Zmluvy medzi  mestom Bratislava, so sídlom Primaciálne nám. 1, 814 99 Bratislava 1  zastúpeným  Národným výborom hlavného  mesta  Slovenskej republiky a GUVE, spoločnosťou pre mestské dopravné zariadenia s r.o., Oskar-Jäger-Straße 48, 5000 Köln 30, Spolková republika Nemecko zo dňa 11.07.1990 v znení Dodatku k tejto zmluve uzatvoreného dňa 29.09.1998 medzi Hlavným mestom Slovenskej republiky Bratislava, so sídlom Primaciálne nám. 1, 814 99 Bratislava a JCDecaux Slovakia, s.r.o., so sídlom Bosákova 4, 851 04 Bratislava, ktorý obsahuje § 8, bod. 2 v znení: „ § 9 bod 6 veta druhá zmluvy z 20.06.1990 /20.12.1991 sa doplňuje nasledovne: Terajšia ochranná zóna 20 m sa rozširuje na 50 m. Výnimkou sú reklamné zariadenia, ktoré už existujú pri podpise tohto dodatku....“
 
b) z Pokynu primátora hlavného mesta Slovenskej republiky pre odborné útvary Magistrátu hlavného mesta Slovenskej republiky vo veci povoľovania umiestnenia reklamných, informačných a propagačných zariadení na cestných telesách cestných komunikácií a v dopravnom priestore miestnych komunikácií I. a II. triedy, pre ktoré je príslušným cestným správnym orgánom hlavné mesto SR Bratislava a priľahlých pozemkoch vo vlastníctve hlavného mesta Slovenskej republiky Bratislavy zo dňa 1. júla 2002, ktorý obsahuje ustanovenia:
- odsek (3)  písm. e) v znení: „ Umiestnenie zariadenia sa povolí na miestach, kde  nie sú umiestnené bližšie ako 50 m od zariadení JCDecaux Slovakia s.r.o.,
- odsek (4) bod 2. písm. a) v znení: „Podmienky povolenia pre umiestnenie zariadení pri dodržaní ustanovení v bodoch 2 a 3 tohto pokynu:  v ostatných prípadoch: minimálna vzdialenosť reklamného zariadenia od dopravnej značky  alebo medzi reklamnými zariadeniami navzájom, v smere jazdy musí byť:
         - Pre prejazdné úseky ciest a miestne komunikácie I. triedy - 50 m
         - Pre miestne komunikácie II. triedy			        - 25 m“,

je zjavnou podporou zvýhodňujúcou podnikateľa JCDecaux Slovakia, s.r.o., so 
sídlom Bosákova 4, 851 04 Bratislava a obmedzením súťaže podľa § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov.

2)  Podľa § 38 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov za konanie uvedené v bode 1) tohto výroku ukladá Magistrátu hlavného mesta Slovenskej republiky Bratislava, so sídlom Primaciálne nám. 1, 814 99 Bratislava 1 peňažnú pokutu vo výške 50 000,- Sk (slovom päťdesiattisíc slovenských korún).

	Proti tomuto rozhodnutiu podal rozklad Magistrát hlavného mesta Slovenskej republiky Bratislava, Primaciálne nám. 1, P.O. Box 192, 814 99 Bratislava 1 (ďalej len
„Magistrát ) ako účastník konania v ktorom uviedol nasledovné :

1.	„Podľa § 25 ods. 3 písm. e) zákona účastníkom konania v prípade možného porušenia ustanovenia § 39 zákona  je orgán štátnej správy, orgán územnej samosprávy alebo orgán záujmovej samosprávy. Protimonopolný úrad Slovenskej republiky z citovaného ustanovenia zákona nesprávne vyvodil, že účastníkom konania je Magistrát hlavného mesta Slovenskej republiky Bratislavy. Podľa § 14 ods. 1 zákona Slovenskej národnej rady č. 377/1990 Zb. o hlavnom meste Slovenskej republiky Bratislave magistrát hlavného mesta plní odborné, administratívne a organizačné práce súvisiace s plnením úloh hlavného mesta, nemá však právnu subjektivitu, nie je orgánom územnej samosprávy, a preto nemôže byť ani účastníkom konania podľa § 25 ods. 3 písm. e) zákona. Rozhodnutie protimonopolného úradu smeruje proti právne neexistujúcemu subjektu, je preto nezákonné.“

2.	„Protimonopolný úrad však vo svojom rozhodnutí nijakým spôsobom nepreukázal, v ktorom konkrétnom prípade orgán samosprávy obmedzoval súťaž.“

3.	„Protimonopolný úrad vo svojom rozhodnutí tiež nesprávne aplikoval ustanovenia zákona, keď za možné porušenie zákona, ktoré vzniklo pred účinnosťou novely zákona platnej od 1.5. 2004 uložil pokutu podľa zákona účinného po tejto novele.“

Rada  Protimonopolného úradu Slovenskej republiky (ďalej len „Rada úradu“)
preskúmala rozkladom napadnuté rozhodnutie, oboznámila sa so spisovým materiálom s ním súvisiacim ako aj s ďalšími skutočnosťami a  dospela k nasledovnému záveru.

	Podľa § 25 ods. 3 písm. e) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) účastníkom konania v prípade možného porušenia § 39 je orgán štátnej správy, orgán územnej samosprávy alebo orgán záujmovej samosprávy.

	Prvostupňový orgán ako s účastníkom konania konal s Magistrátom hlavného mesta Slovenskej republiky Bratislavy (ďalej len „Magistrát“). Bližšie zdôvodnenie rozhodnutie prvostupňového orgánu v tejto súvislosti neobsahuje.

	Prvostupňový orgán uložil Magistrátu pokutu  za výkon samosprávy vyplývajúci zo Zmluvy zo dňa 11.7.1990 uzatvorenej medzi mestom Bratislava, zastúpeným národným výborom hlavného mesta Slovenskej republiky a Guve, spoločnosťou pre mestské dopravné zariadenia s r.o. Oskar-Jäger-Sra3e 48, 5000 Koln 30, v znení jej Dodatku zo dňa 29.9. 1998 a Dodatku č. 2 zo dňa 25.2. 2002 a z Pokynu  primátora hlavného mesta Slovenskej republiky pre odborné útvary Magistrátu hlavného mesta Slovenskej republiky  vo veci povoľovania umiestnenia reklamných, informačných a propagačných zariadení na cestných telesách cestných komunikácií  a v dopravnom priestore miestnych komunikácií I. a II. Triedy pre ktoré je príslušným cestným správnym orgánom Hlavné mesto SR Bratislava a priľahlých pozemkoch vo vlastníctve hlavného mesta Slovenskej republiky Bratislavy.  Prvostupňový orgán uložil Magistrátu pokutu za výkon samosprávy vyplývajúci z vyššie uvedenej zmluvy a pokynu za obdobie od 1.5. 2004 do 14.4. 2005.

	Podľa § 6 zákona SNR č. 377/1990 Zb. o hlavnom meste Slovenskej republiky Bratislave v platnom znení, orgánmi hlavného mesta sú mestské zastupiteľstvo a primátor hlavného mesta. Orgánmi mestského zastupiteľstva sú mestská rada a komisie.
	
	Podľa § 14 zákona SNR č. 377/1990 Zb. o hlavnom meste Slovenskej republiky Bratislave v platnom znení Magistrát  plní odborné, administratívne a organizačné práce súvisiace s plnením úloh orgánov hlavného mesta. 

	Na čele magistrátu hlavného mesta je riaditeľ, ktorého na návrh primátora na dobu neurčitú vymenúva a odvoláva mestské zastupiteľstvo. Riaditeľ magistrátu sa môže zúčastňovať zasadnutí mestskej rady s hlasom poradným. 
              Podrobnosti o právomoci a pôsobnosti orgánov samosprávy hlavného mesta upravuje štatút.
	Podľa čl. 24 štatútu hlavného mesta Slovenskej republiky Bratislavy Magistrát najmä : 
a)	zabezpečuje písomnú agendu orgánov hlavného mesta a mestského zastupiteľstva; je podateľňou a výpravňou písomností hlavného mesta,
b)	pripravuje odborné podklady a iné písomnosti na rokovanie mestského zastupiteľstva, mestskej rady a komisií mestského zastupiteľstva,
c)	pripravuje rozhodnutia primátora vydávané v správnom konaní,
d)	vykonáva nariadenia hlavného mesta, uznesenia mestského zastupiteľstva, mestskej rady a rozhodnutia primátora,
e)	usmerňuje po odbornej stránke rozpočtové  a príspevkové organizácie  a zariadenia hlavného mesta,
f)	vykonáva agendu zabezpečujúcu výkon samosprávy hlavného mesta,
g)	zabezpečuje plnenie  úloh štátnej správy celomestského charakteru prenesených na hlavné mesto.
	Z vyššie citovaných ustanovení zákona a štatútu je zrejmé, že Magistrát nie je orgánom hlavného mesta  a tým ani orgánom územnej samosprávy v zmysle § 2 ods. 1 písm. b) zákona.
	Na Magistrát sa teda nevzťahuje osobná pôsobnosť zákona v zmysle § 2 a preto  nemôže byť účastníkom konania.
	Naviac ani  z vecného hľadiska nie je zrejmé, prečo prvostupňový orgán konal ako s účastníkom konania s Magistrátom, keďže preskúmavaná zmluva bola uzavretá hlavným  mestom, zastúpeným národným výborom a Dodatky  boli uzavreté hlavným mestom, zastúpeným primátorom. Pokyn primátora v súvislosti s ktorým bol Magistrát tiež sankcionovaný bol rozhodnutím primátora, ktoré bolo určené práve odborným útvarom Magistrátu, aby pri povoľovaní umiestnenia reklamných, informačných a propagačných zariadení postupovali jednotne.
	Magistrát plniaci odborné, administratívne a organizačné práce súvisiace s plnením úloh primátora a mestského zastupiteľstva iba vykonáva rozhodnutia orgánov hlavného mesta a preto ani nemal rozhodovacie právomoci napr. v súvislosti so   zmenou preskúmavanej  zmluvy, alebo  predmetného pokynu primátora.
	Podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov ak sú pre to dôvody, odvolací orgán rozhodnutie zmení alebo zruší, inak odvolanie zamietne.
	Prvostupňový orgán konal voči niekomu kto nemôže byť účastníkom konania. Jeho rozhodnutie preto  trpí závažnou vadou, ktorú nie je možné odstrániť a preto je nevyhnutné ho zrušiť ako rozhodnutie, ktoré vôbec nemalo byť vydané.
	Vzhľadom na vyššie uvedený záver nepovažuje Rada úradu za potrebné vysporiadať sa s ďalšími námietkami uvedenými v rozklade.

Poučenie :
	Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať. Proti tomuto rozhodnutiu možno podať žalobu podľa § 247 Občianskeho súdneho poriadku na Krajský súd v Bratislave do dvoch mesiacov od jeho doručenia.  

                                                                   

                                                              

                                                                   Danica Paroulková
                                                                       predsedníčka
                                         Rady Protimonopolného úradu Slovenskej republiky

Rozhodnutie sa doručí :

1.	Magistrát hlavného mesta SR Bratislava, Primaciálne nám. 1, P.O. Box 192, 814 99 Bratislava 1,
2.	Protimonopolný úrad SR, odbor  dohôd obmedzujúcich súťaž